توکلی مست
سمّو ژہ زین ءِ پِلپلاں یکّے
 سمّو شہ درشکانی براں یکّے
 سمّو یک شیشہ یے شرابانی
 سمّو یک سروانے تلارانی
 سمّو یک سُہر پُلّے انارانی
 سمّو یک ڈیوایے تہارانی
 یا جڑی بوٹی یے رگامانی
 ریٹویں چم گوں کاگدیں رکّاں
 تیز اَنت چو کنڈیاں بہوکیناں
 شرّ اَنت چو کتّار بستگیں نوداں
وشّ اَنت چو میشی شکّلیں شیراں
 سمّو یک انجیرے مزن تاکیں
 رُستہ ماں ارگونیں گر ءُ گَٹّاں
 جَکّ اِتہ دْرنگی سا سرے سارتیں
 کوہ سر ءُ کُمبانی تڑ ءَ رُستہ
 ھندئِے ماں جیہین ئیں گراں بیتہ
 سر تئی ہچ گْوات ءَ نہ چنڈینتہ
 بُرز کنت ھونی رَتکگیں چمّاں
 شپ گروکے گوں لاگریں شینکاں
 چمّ ئِے چو ڈیوایاں بلوکیناں
 زلپ ئِے چو سِیہ ماراں تلوکیناں
 سمّو گوں چمّاں سُہر خماریناں
 لالیں ژہ جیڑی آں امُلّیناں
 ھینژی چو واسنگاں چھلوکیناں
 ٹیلی چو سرواناں تْرھوکیناں
 زُواریں چو مَہریاں رھوکیناں
 وجّی چو شہنایاں دموکیناں
 لانٹ کنت پرّایاں گروکیناں
 جنت ہِنّیاں شہم گروکیناں
 دْراہ کنت مرکیاں مِروکیناں
 دست گیپت بالیاں گْوزوکیناں
 ھوش کنت بے ھوشاں گنوکیناں
 تْرند کنت ریلیاں پھروکیناں
 آسکاں نرم ءَ کنت ترھوکیناں
 ملّگی ڈیلّ گوں ریشمی جرّاں
 دْروشم ءَ دنت چو تانہی نوداں
 چمّ ئے شرّ اَنت گوں تنگویں دیم ءَ
 بمبویں جاد گوں بارگیں سْرین ءَ
 تْرنداں چو آمڑ داتگیں تیگ ءَ
 لاشکیں سمّو گوں بُزگلی مرداں
 بئیتیں گوں دُر گوشیں مہیریاں
 ھندئِے بیتیں مأں کور دپی بیٹاں
 بیگہاں تْرانپولی کتیں ہِرّاں
 رونگ اِتیں زردواں سہاگیناں
 دنز کتیں تیرگ چرتگیں بوراں
 گوں مجید عاجز ءِ منہ واری ءَ